**Návrh**

**ZÁKON**

z ....... 2019,

**ktorým sa mení a dopĺňa zákon č. 131/2002 Z. z. o vysokých školách a o zmene a doplnení niektorých zákonov v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 131/2002 Z. z. o vysokých školách a o zmene a doplnení niektorých zákonov v znení zákona č. 209/2002 Z. z., zákona č. 401/2002 Z. z., zákona č. 442/2003 Z. z., zákona č. 465/2003 Z. z., zákona č. 528/2003 Z. z., zákona č. 365/2004 Z. z., zákona č. 455/2004 Z. z., zákona č. 523/2004 Z. z., zákona č. 578/2004 Z. z., zákona č. 5/2005 Z. z., zákona č. 332/2005 Z. z., zákona č. 363/2007 Z. z., zákona č. 129/2008 Z. z., zákona č. 144/2008 Z. z., zákona č. 282/2008 Z. z., zákona č. 462/2008 Z. z., zákona č. 496/2009 Z. z., zákona č. 133/2010 Z. z., zákona č. 199/2010 Z. z., nálezu Ústavného súdu Slovenskej republiky č. 333/2010 Z. z., zákona č. 6/2011 Z. z., zákona č. 125/2011 Z. z., zákona č. 250/2011 Z. z., zákona č. 390/2011 Z. z., zákona č. 57/2012 Z. z., zákona č. 455/2012 Z. z., zákona č. 312/2013 Z. z., zákona č. 352/2013 Z. z., zákona č. 436/2013 Z. z., zákona č. 464/2013 Z. z., zákona č. 281/2015 Z. z., zákona č. 422/2015 Z. z., zákona č. 270/2018 Z. z. a zákona č. 318/2018 Z. z. sa mení a dopĺňa takto:

1. V § 34 ods. 2 sa slová „písm. b)“ nahrádzajú slovami „písm. c)“.

2. V § 43 ods. 5 sa za písmeno c) vkladá nové písmeno d), ktoré znie:

„d) predkladá prezidentovi republiky návrh rektora vojenskej vysokej školy na odvolanie profesora podľa § 108e ods. 4,“.

Doterajšie písmená d) a e) sa označujú ako písmená e) a f).

3. V § 44 ods. 3 sa za písmeno b) vkladá nové písmeno c), ktoré znie:

„c) predkladá prezidentovi republiky návrh rektora policajnej vysokej školy na odvolanie profesora podľa § 108e ods. 4,“.

Doterajšie písmená c) až i) sa označujú ako písmená d) až j).

4. V § 45 ods. 3 sa za písmeno b) vkladá nové písmeno c), ktoré znie:

„c) predkladá prezidentovi republiky návrh rektora zdravotníckej vysokej školy na odvolanie profesora podľa § 108e ods. 4,“.

Doterajšie písmená c) a d) sa označujú ako písmená d) a e).

5. V § 66 ods. 1 sa za písmeno d) vkladá nové písmeno e) ktoré znie:

„e) vylúčením zo štúdia pre nesplnenie podmienok na prijatie na štúdium príslušného študijného programu na základe

1. právoplatného rozhodnutia o tom, že absolvent neskončil riadne štúdium nižšieho stupňa alebo
2. vzdania sa akademického titulu udeľovaného po absolvovaní študijného programu nižšieho stupňa,“.

Doterajšie písmená e) a f) sa označujú ako písmená f) a g).

6. V § 66 ods. 2 písm. c) sa slová „a d)“ nahrádzajú slovami „až e)“.

7. V § 66 ods. 2 písm. e) sa slová „písm. e)“ nahrádzajú slovami „písm. f)“.

8. V § 73a sa za odsek 14 vkladá nový odsek 15, ktorý znie:

„(15) Ministerstvo školstva zapisuje do centrálneho registra študentov aj zmenu v údajoch podľa § 73 ods. 4 písm. i) a j) na základe právoplatného rozhodnutia podľa § 108e ods. 1 a na základe vzdania sa akademického titulu podľa § 108g; dôvod skončenia „riadne skončenie štúdia“ sa nahradí dôvodom „iné skončenie štúdia“.“.

Doterajšie odseky 15 a 16 sa označujú ako odseky 16 a 17.

9. V § 102 ods. 3 sa za písmeno a) vkladá nové písmeno b), ktoré znie:

„b) predkladá na základe návrhu rektora verejnej vysokej školy alebo rektora súkromnej vysokej školy prezidentovi republiky návrh na odvolanie profesora podľa § 108e ods. 4,“.

Doterajšie písmená b) a c) sa označujú ako písmená c) a d).

10. V § 108 sa odsek 1 dopĺňa písmenami d) až g), ktoré znejú:

„d) rozhodovania o tom, že absolvent neskončil riadne štúdium podľa § 108e ods. 1,

e) rozhodovania o odňatí akademického titulu udeleného v rigoróznom konaní podľa § 108e ods. 2,

f) rozhodovania o odňatí vedecko-pedagogického titulu alebo umelecko-pedagogického titulu „docent“ podľa § 108e ods. 3,

g) rozhodovania o podaní návrhu na odvolanie profesora podľa § 108e ods. 4.“.

11. Za § 108d sa vkladajú § 108e až 108k, ktoré vrátane nadpisu nad § 108e znejú:

„**Odňatie akademického titulu, vedecko-pedagogického titulu alebo umelecko-pedagogického titulu, návrh na odvolanie profesora a vzdanie sa akademického titulu**

§ 108e

(1) Rektor rozhodne, že absolvent neskončil riadne štúdium, vyhlási doklady o absolvovaní tohto štúdia za neplatné a odníme absolventovi príslušný akademický titul, ak

a) absolvent príslušného študijného programu bol právoplatne odsúdený za niektorý z trestných činov uvedených v odseku 5 a spáchaním tohto trestného činu získal výhodu, ktorá mala vplyv na riadne skončenie štúdia alebo na splnenie podmienok na prijatie na toto štúdium,

b) záverečnú prácu absolventa alebo jej podstatnú časť preukázateľne vypracovala iná osoba,

c) absolvent v dôsledku rozhodnutia o tom, že neskončil riadne štúdium, prestal spĺňať základnú podmienku na prijatie na štúdium študijného programu alebo

d) absolvent v dôsledku vzdania sa akademického titulu podľa § 108g prestal spĺňať základnú podmienku na prijatie na štúdium študijného programu.

(2) Rektor odníme akademický titul udelený v rigoróznom konaní a vyhlási doklad o udelení tohto akademického titulu za neplatný, ak

a) osoba, ktorej bol udelený akademický titul v rigoróznom konaní, bola právoplatne odsúdená za niektorý z trestných činov uvedených v odseku 5 a spáchaním tohto trestného činu získala výhodu, ktorá mala vplyv na úspešné vykonanie rigoróznej skúšky alebo na začatie rigorózneho konania,

b) rigoróznu prácu alebo jej podstatnú časť preukázateľne vypracovala iná osoba,

c) osoba, ktorej bol udelený akademický titul v rigoróznom konaní, v dôsledku rozhodnutia o tom, že neskončila riadne štúdium prestala spĺňať podmienku na začatie rigorózneho konania alebo

d) osoba, ktorej bol udelený akademický titul v rigoróznom konaní, v dôsledku vzdania sa akademického titulu podľa § 108g prestala spĺňať podmienku na začatie rigorózneho konania.

(3) Rektor odníme vedecko-pedagogický titul alebo umelecko-pedagogický titul „docent“ a vyhlási príslušný dekrét za neplatný, ak

a) osoba, ktorej bol udelený vedecko-pedagogický titul alebo umelecko-pedagogický titul „docent“, bola právoplatne odsúdená za niektorý z trestných činov uvedených v odseku 5 a spáchaním tohto trestného činu získala výhodu, ktorá mala vplyv na splnenie podmienok na získanie vedecko-pedagogického titulu alebo umelecko-pedagogického titulu „docent“ alebo na splnenie podmienok na začatie habilitačného konania,

b) habilitačnú prácu alebo jej podstatnú časť preukázateľne vypracovala iná osoba,

c) osoba, ktorej bol udelený vedecko-pedagogický titul alebo umelecko-pedagogický titul „docent“, v dôsledku rozhodnutia o tom, že neskončila riadne štúdium prestala spĺňať podmienku na začatie habilitačného konania,

d) osoba, ktorej bol udelený vedecko-pedagogický titul alebo umelecko-pedagogický titul „docent“, v dôsledku vzdania sa akademického titulu podľa § 108g prestala spĺňať podmienku na začatie habilitačného konania alebo

e) kritériá na získanie titulu docent pri habilitačnom konaní neboli splnené.

(4) Rektor rozhodne o podaní návrhu na odvolanie profesora, ak

a) osoba, ktorá bola vymenovaná za profesora, bola právoplatne odsúdená za niektorý z trestných činov uvedených v odseku 5 a spáchaním tohto trestného činu získala výhodu, ktorá mala vplyv na splnenie podmienok na získanie vedecko-pedagogického titulu alebo umelecko-pedagogického titulu „profesor“ alebo na splnenie podmienok na začatie inauguračného konania,

b) osoba, ktorá bola vymenovaná za profesora, v dôsledku odňatia vedecko-pedagogického titulu alebo umelecko-pedagogického titulu „docent“ prestala spĺňať podmienku na začatie inauguračného konania,

c) osoba, ktorá bola vymenovaná za profesora, v dôsledku vzdania sa vedecko-pedagogického titulu alebo umelecko-pedagogického titulu „docent“ podľa § 108g prestala spĺňať podmienku na začatie inauguračného konania alebo

d) kritériá na získanie titulu profesor pri inauguračnom konaní neboli splnené.

(5) Na účely odsekov 1 až 4 sa trestným činom rozumie trestný čin upravený v osobitnej časti Trestného zákona

a) vydieranie,

b) hrubý nátlak,

c) nátlak,

d) podvod,

e) neoprávnený prístup do počítačového systému,

f) porušovanie priemyselných práv,

g) porušovanie autorských práv,

h) prijímanie úplatku,

i) podplácanie,

j) nepriama korupcia,

k) falšovanie a pozmeňovanie verejnej listiny, úradnej pečate, úradnej uzávery, úradného znaku a úradnej značky alebo

l) poškodzovanie cudzích práv.

(6) Osoba, o ktorej sa právoplatne rozhodlo podľa odseku 1, sa považuje za osobu, ktorá nezískala vysokoškolské vzdelanie absolvovaním príslušného študijného programu.

(7) Súd na žiadosť vysokej školy alebo na žiadosť ministerstva školstva zašle bezodkladne vysokej škole a ministerstvu školstva právoplatný odsudzujúci rozsudok, ak vysoká škola alebo ministerstvo školstva dôvodne predpokladá, že spáchaním trestného činu dotknutá osoba získala alebo mohla získať výhodu podľa odseku 1 písm. a), odseku 2 písm. a), odseku 3 písm. a) alebo podľa odseku 4 písm. a).

§ 108f

(1) Na rozhodovanie podľa § 108e je príslušný rektor vysokej školy, ktorá udelila dotknutej osobe akademický titul, vedecko-pedagogický titul alebo umelecko-pedagogický titul „docent“, alebo rektor vysokej školy, ktorá predložila návrh na vymenovanie dotknutej osoby za profesora. Ak bola príslušná vysoká škola zrušená, splynula alebo sa zlúčila s inou vysokou školou, na rozhodovanie je príslušný rektor vysokej školy, ktorá je jej právnym nástupcom; ak bola vysoká škola zrušená bez právneho nástupcu alebo ak bol súkromnej vysokej škole odňatý štátny súhlas, na rozhodovanie je príslušný rektor vysokej školy určenej ministerstvom školstva.

(2) Z rozhodovania je vylúčený rektor,

a) ktorý bol

1. členom skúšobnej komisie na príslušnej štátnej skúške alebo rigoróznej skúške,
2. školiteľom príslušnej záverečnej práce alebo rigoróznej práce,
3. oponentom príslušnej záverečnej práce, rigoróznej práce alebo habilitačnej práce,
4. členom príslušnej habilitačnej komisie alebo inauguračnej komisie alebo
5. predsedom vedeckej rady, umeleckej rady alebo vedeckej a umeleckej rady, ktorá rozhodovala v príslušnom habilitačnom konaní alebo v príslušnom inauguračnom konaní,

b) o ktorého nezaujatosti možno mať pochybnosti vzhľadom na jeho pomer k účastníkovi konania.

(3) Účastník konania oznámi akademickému senátu vysokej školy skutočnosti nasvedčujúce vylúčenie rektora, len čo sa o nich dozvie; tieto skutočnosti môže akademickému senátu vysokej školy oznámiť aj iná osoba. Rektor bezodkladne oznámi akademickému senátu vysokej školy skutočnosti nasvedčujúce jeho vylúčenie.

(4) O tom, či je rektor vylúčený, rozhoduje akademický senát príslušnej vysokej školy, ktorý svoje rozhodnutie písomne oznámi rektorovi, účastníkovi konania a ministerstvu školstva. Proti rozhodnutiu o vylúčení rektora nemožno podať opravný prostriedok. Ak je rektor z konania vylúčený, ministerstvo školstva určí rektora inej vysokej školy, ktorý konanie uskutoční na príslušnej vysokej školy; príslušná vysoká škola zabezpečuje konanie materiálne a organizačne a poskytuje určenému rektorovi súčinnosť.

(5) Účastníkom konania je

a) absolvent,

b) osoba, ktorej bol udelený akademický titul v rigoróznom konaní,

c) osoba, ktorej bol udelený vedecko-pedagogický titul alebo umelecko-pedagogický titul „docent“ alebo

d) osoba, ktorá bola vymenovaná za profesora.

(6) Ak konanie začne rektor na základe podnetu orgánu vysokej školy podľa odseku 7 písm. b), účastníkom konania je aj tento orgán.

(7) Rektor začne konanie na základe

a) vlastného podnetu,

b) odôvodneného podnetu

1. akademického senátu vysokej školy, na ktorej sa uskutočnilo príslušné štúdium, rigorózne konanie, habilitačné konanie alebo inauguračné konanie,

2. akademického senátu fakulty, na ktorej sa uskutočnilo príslušné štúdium, rigorózne konanie, habilitačné konanie alebo inauguračné konanie,

3. vedeckej rady, umeleckej rady alebo vedeckej a umeleckej rady vysokej školy, na ktorej sa uskutočnilo príslušné štúdium, rigorózne konanie, habilitačné konanie alebo inauguračné konanie, alebo

4. vedeckej rady fakulty, na ktorej sa uskutočnilo príslušné štúdium, rigorózne konanie, habilitačné konanie alebo inauguračné konanie,

c) odôvodneného podnetu ministerstva školstva,

d) právoplatného rozhodnutia o

1. tom, že absolvent neskončil riadne štúdium, ak jeho riadne skončenie je základnou podmienkou na prijatie na štúdium študijného programu alebo na začatie habilitačného konania,

2. odňatí vedecko-pedagogického alebo umelecko-pedagogického titulu „docent“, ak ide o rozhodovanie o podaní návrhu na odvolanie profesora,

e) vzdania sa akademického titulu podľa § 108g, ak sa dotknutá osoba vzdala akademického titulu udeľovaného po absolvovaní študijného programu

1. prvého stupňa a konanie sa týka akademického titulu udeľovaného po absolvovaní študijného programu druhého stupňa alebo

2. druhého stupňa a konanie sa týka akademického titulu udeľovaného po absolvovaní študijného programu tretieho stupňa.

(7) Konanie možno začať najneskôr

a) tri roky odo dňa nadobudnutia právoplatnosti rozsudku podľa § 108e ods. 1 písm. a), odseku 2 písm. a), odseku 3 písm. a) alebo odseku 4 písm. a) alebo

b) desať rokov odo dňa riadneho skončenia štúdia, vykonania rigoróznej skúšky, udelenia vedecko-pedagogického titulu alebo umelecko-pedagogického titulu „docent“ alebo vymenovania za profesora, ak nejde o prípad podľa písmena a).

(8) Rektor o začatých konaniach bezodkladne písomne informuje ministerstvo školstva.

(9) Rektor rozhoduje v konaní na návrh ním vymenovanej komisie, ktorú tvoria

a) štyria vysokoškolskí učitelia vo funkcii profesora alebo vo funkcii docenta, ktorí pedagogicky a vedecky pôsobia v príslušnom študijnom odbore alebo v príslušnom odbore habilitačného a inauguračného konania, z toho najviac dvaja zo zamestnancov príslušnej vysokej školy,

b) jedna osoba s vysokoškolským vzdelaním druhého stupňa v študijnom odbore právo,

c) jedna osoba s vysokoškolským vzdelaním druhého stupňa v študijnom odbore právo a najmenej päťročnou praxou v oblasti autorského práva,

d) jeden študent príslušnej vysokej školy navrhnutý študentskou časťou akademického senátu príslušnej vysokej školy.

(10) Komisia postupuje pri svojej činnosti podľa vnútorného predpisu vysokej školy; zasadnutie komisie je verejné okrem hlasovania.

(11) Rektor rozhodne do 90 dní odo dňa začatia konania. Ak sa rektor odchýli od návrhu komisie, túto skutočnosť vo svojom rozhodnutí odôvodní.

(12) Ak rektor zistí, že nie sú dôvody na rozhodnutie podľa § 108e, konanie zastaví.

(13) Rozhodnutie sa doručuje účastníkovi konania a ministerstvu školstva.

(14) O odvolaní voči rozhodnutiu podľa § 108e rozhoduje ministerstvo školstva na základe návrhu osobitnej komisie ustanovenej ministrom školstva, ktorej členmi sú

a) jedna osoba s vysokoškolským vzdelaním druhého stupňa v študijnom odbore právo a najmenej päťročnou praxou v oblasti autorského práva,

b) jedna osoba s vysokoškolským vzdelaním druhého stupňa v študijnom odbore právo zo štátnych zamestnancov ministerstva školstva,

c) jeden vysokoškolský učiteľ vo funkcii profesora, ktorý pedagogicky a vedecky pôsobí v príslušnom študijnom odbore alebo v príslušnom odbore habilitačného a inauguračného konania a nie je zamestnancom príslušnej vysokej školy alebo osoba, ktorá pôsobí v obdobnej funkcii v zahraničí.

(15) Podanie správnej žaloby proti rozhodnutiu podľa § 108e a podanie kasačnej sťažnosti proti rozhodnutiu správneho súdu o tejto správnej žalobe majú odkladný účinok.

(16) Účinky predchádzajúcich úkonov uskutočnených osobou, ktorej sa rozhodnutie podľa § 108e týka, zostávajú zachované aj po nadobudnutí jeho právoplatnosti.

§ 108g

(1) Fyzická osoba sa môže neodvolateľne vzdať akademického titulu, vedecko-pedagogického titulu alebo umelecko-pedagogického titulu písomným oznámením doručeným rektorovi vysokej školy, ktorá udelila dotknutej osobe akademický titul, vedecko-pedagogický titul alebo umelecko-pedagogický titul „docent“, alebo ktorá predložila návrh na vymenovanie dotknutej osoby za profesora. Ak bola príslušná vysoká škola zrušená, splynula alebo sa zlúčila s inou vysokou školou, oznámenie sa doručuje ministerstvu školstva.

(2) Akademického titulu, vedecko-pedagogického titulu alebo umelecko-pedagogického titulu sa možno vzdať aj bez uvedenia dôvodu. Dňom doručenia písomného oznámenia dotknutá osoba stráca príslušný titul.

(3) Ak sa fyzická osoba vzdá akademického titulu udeľovaného po absolvovaní študijného programu, platí, že štúdium tohto študijného programu neskončila riadne a dňom doručenia písomného oznámenia o vzdaní sa príslušného titulu sa stávajú neplatnými doklady o absolvovaní tohto štúdia.

(4) Ak sa fyzická osoba vzdá akademického titulu udeľovaného v rigoróznom konaní, dňom doručenia písomného oznámenia o vzdaní sa príslušného titulu sa stáva neplatným doklad o jeho udelení.

(5) Ak sa fyzická osoba vzdá vedecko-pedagogického titulu alebo umelecko-pedagogického titulu „docent“, dňom doručenia písomného oznámenia o vzdaní sa príslušného titulu sa stáva neplatným dekrét o jeho udelení.

(6) Ak sa fyzická osoba vzdá vedecko-pedagogického titulu alebo umelecko-pedagogického titulu „profesor“, odo dňa doručenia tohto oznámenia sa považuje za osobu, ktorá nebola vymenovaná za profesora.

(7) Účinky predchádzajúcich úkonov uskutočnených osobou, ktorá sa vzdala príslušného titulu, zostávajú zachované aj po doručení písomného oznámenia o vzdaní sa príslušného titulu.

§ 108h

(1) Ministerstvo školstva vedie verejný zoznam právoplatných rozhodnutí podľa § 108e ods. 1 až 3 a oznámení o vzdaní sa príslušného titulu, do ktorého sa zapisujú údaje v rozsahu

a) meno, priezvisko, rodné priezvisko a dátum narodenia dotknutej osoby,

b) názov študijného programu, ktorý dotknutá osoba neskončila riadne, stupeň vysokoškolského štúdia a názov príslušného študijného odboru,

c) názov študijného odboru, ak ide o rigorózne konanie,

d) názov odboru habilitačného a inauguračného konania, ak ide o vedecko-pedagogický titul alebo o umelecko-pedagogický titul,

e) skratka príslušného akademického titulu, vedecko-pedagogického titulu alebo umelecko-pedagogického titulu,

f) dátum

1. pôvodného riadneho skončenia štúdia,
2. udelenia akademického titulu v rigoróznom konaní,
3. udelenia vedecko-pedagogického titulu alebo umelecko-pedagogického titulu „docent“ alebo
4. vymenovania za profesora, ak ide o vzdanie sa vedecko-pedagogického titulu alebo umelecko-pedagogického titulu „profesor“,

g) dátum nadobudnutia právoplatnosti rozhodnutia alebo dátum doručenia oznámenia o vzdaní sa príslušného titulu,

h) matričné číslo diplomu alebo iné číslo príslušného dokladu, ktorý sa stal neplatný.

(2) Ministerstvo školstva vedie verejný zoznam odvolaných profesorov, do ktorého sa zapisujú údaje v rozsahu

a) meno, priezvisko, rodné priezvisko a dátum narodenia dotknutej osoby,

b) názov odboru habilitačného a inauguračného konania,

c) dátum vymenovania,

d) dátum odvolania.

(3) Verejná vysoká škola, štátna vysoká škola a súkromná vysoká škola poskytuje ministerstvu školstva údaje podľa odseku 1 do desiatich pracovných dní odo dňa nadobudnutia právoplatnosti rozhodnutia podľa § 108e alebo odo dňa doručenia oznámenia o vzdaní sa príslušného titulu; to neplatí, ak ministerstvo školstva ako odvolací orgán potvrdilo rozhodnutie rektora verejnej vysokej školy alebo rektora súkromnej vysokej školy, alebo ak bolo oznámenie o vzdaní sa príslušného titulu doručené ministerstvu školstva.

(4) Ak bola proti právoplatnému rozhodnutiu podľa § 108e podaná správna žaloba alebo ak bola proti rozhodnutiu správneho súdu o tejto správnej žalobe podaná kasačná sťažnosť, ministerstvo školstva pozastaví sprístupňovanie údajov podľa odseku 1 do nadobudnutia právoplatnosti rozhodnutia správneho súdu. Po nadobudnutí právoplatnosti rozhodnutia o správnej žalobe ministerstvo školstva obnoví sprístupňovanie údajov podľa odseku 1 alebo tieto údaje vymaže.

(5) Ak vo veci rozhodoval rektor štátnej vysokej školy, príslušné ministerstvo bezodkladne oznámi ministerstvu školstva podanie

a) správnej žaloby proti právoplatnému rozhodnutiu podľa § 108e a nadobudnutie právoplatnosti rozhodnutia správneho súdu o nej,

b) kasačnej sťažnosti proti rozhodnutiu správneho súdu o správnej žalobe podľa písmena a) a nadobudnutie právoplatnosti rozhodnutia o nej.

§ 108i

(1) Osoba, ktorej bol odňatý akademický titul, vedecko-pedagogický titul alebo umelecko-pedagogický titul, je povinná vrátiť alebo zabezpečiť vrátenie príslušných dokladov vysokej škole do 30 dní po nadobudnutí právoplatnosti príslušného rozhodnutia v správnom konaní, alebo ak účastník konania podal správnu žalobu, bezodkladne po nadobudnutí právoplatnosti rozhodnutia o správnej žalobe, ktorým bola správna žaloba zamietnutá.

(2) Ak ide o vzdanie sa akademického titulu, vedecko-pedagogického titulu alebo umelecko-pedagogického titulu, dotknutá osoba je povinná spolu s oznámením o vzdaní sa príslušného titulu vrátiť vysokej škole alebo ministerstvu školstva príslušné doklady o absolvovaní štúdia, o udelení akademického titulu v rigoróznom konaní alebo o udelení vedecko-pedagogického titulu alebo umelecko-pedagogického titulu „docent“ alebo preukázať, že tieto doklady z objektívnych dôvodov nemá; inak je oznámenie neplatné.

(3) Vysoká škola alebo ministerstvo školstva vyznačí na odovzdanom doklade jeho neplatnosť.

§ 108j

(1) Priestupku sa dopustí osoba, ktorá nesplní povinnosť vrátiť doklad podľa § 108i ods. 1.

(2) Za priestupok podľa odseku 1 možno uložiť pokutu do 5 000 eur.

(3) Priestupky prejednáva a rozhoduje o nich ministerstvo školstva z vlastného podnetu alebo na podnet príslušnej vysokej školy. Na priestupky a ich prejednanie sa vzťahuje všeobecný predpis o priestupkoch.50d)

(4) Pokuty podľa odseku 2 sú príjmom štátneho rozpočtu. Správcom pohľadávky štátu z uložených sankcií je ministerstvo školstva.“.

Poznámka pod čiarou k odkazu 50d znie:

„50d) Zákon Slovenskej národnej rady č. 372/1990 Zb. o priestupkoch v znení neskorších predpisov.“.

§ 108k

Ak ide o štátnu vysokú školu, úlohy ministerstva školstva podľa 108e až 108g a § 108i plní príslušné ministerstvo.“.

12. Za § 113ah sa vkladá § 113ai, ktorý vrátane nadpisu znie:

„§ 113ai

Prechodné ustanovenia k úpravám účinným od 1. mája 2019

(1) Konanie o tom, že absolvent neskončil riadne štúdium, možno začať voči osobe, ktorá do 30. apríla 2019 získala vysokoškolské vzdelanie príslušného stupňa, najneskôr

a) jeden rok odo dňa nadobudnutia právoplatnosti odsudzujúceho rozsudku za niektorý z trestných činov uvedených v odseku 5, ak dotknutá osoba spáchaním tohto trestného činu získala výhodu, ktorá mala vplyv na riadne skončenie štúdia alebo na splnenie podmienok na prijatie na toto štúdium, alebo

b) päť rokov odo dňa riadneho skončenia štúdia, ak nejde o prípad podľa písmena a).

(2) Konanie o odňatí akademického titulu udeleného v rigoróznom konaní možno začať voči osobe, ktorej bol do 30. apríla 2019 udelený taký titul, najneskôr

a) jeden rok odo dňa nadobudnutia právoplatnosti odsudzujúceho rozsudku za niektorý z trestných činov uvedených v odseku 5, ak dotknutá osoba spáchaním tohto trestného činu získala výhodu, ktorá mala vplyv na úspešné vykonanie rigoróznej skúšky alebo na začatie rigorózneho konania, alebo

b) päť rokov odo dňa vykonania rigoróznej skúšky, ak nejde o prípad podľa písmena a).

(3) Konanie o odňatí vedecko-pedagogického titulu alebo umelecko-pedagogického titulu „docent“ možno začať voči osobe, ktorej bol do 30. apríla 2019 udelený taký titul, najneskôr

a) jeden rok odo dňa nadobudnutia právoplatnosti odsudzujúceho rozsudku za niektorý z trestných činov uvedených v odseku 5, ak dotknutá osoba spáchaním tohto trestného činu získala výhodu, ktorá mala vplyv na splnenie podmienok na získanie vedecko-pedagogického titulu alebo umelecko-pedagogického titulu „docent“ alebo na splnenie podmienok na začatie habilitačného konania, alebo

b) päť rokov odo dňa udelenia vedecko-pedagogického titulu alebo umelecko-pedagogického titulu „docent“, ak nejde o prípad podľa písmena a).

(4) Konanie o podanie návrhu na odvolanie profesora možno začať voči osobe, ktorá bola do 30. apríla 2019 vymenovaná za profesora, najneskôr

a) jeden rok odo dňa nadobudnutia právoplatnosti odsudzujúceho rozsudku za niektorý z trestných činov uvedených v odseku 5, ak dotknutá osoba spáchaním tohto trestného činu získala výhodu, ktorá mala vplyv na splnenie podmienok na získanie vedecko-pedagogického titulu alebo umelecko-pedagogického titulu „profesor“ alebo na splnenie podmienok na začatie inauguračného konania, alebo

b) päť rokov odo dňa vymenovania za profesora, ak nejde o prípad podľa písmena a).

(5) Na účely odsekov 1 až 4 sa trestným činom rozumie trestný čin upravený v osobitnej časti Trestného zákona

a) vydieranie,

b) hrubý nátlak,

c) nátlak,

d) podvod,

e) neoprávnený prístup do počítačového systému,

f) porušovanie priemyselných práv,

g) porušovanie autorských práv,

h) prijímanie úplatku,

i) podplácanie,

j) nepriama korupcia,

k) falšovanie a pozmeňovanie verejnej listiny, úradnej pečate, úradnej uzávery, úradného znaku a úradnej značky,

l) poškodzovanie cudzích práv.“.

**Čl. II**

Tento zákon nadobúda účinnosť 1. mája 2019.